ตลท.เริ่มกังวลหุ้นIPOวิ่งแรงยังไม่ออกกฎคุม
ตลาดกังวลหุ้นไอพีโอเทรดวันแรกราคาพุ่งแรง วิเคราะห์หาสาเหตุ เตือนนักลงทุนต้องใช้ความระมัดระวัง ยันยังไม่เปลี่ยนเกณฑ์ราคาขึ้นลงตอนนี้
17 ธ.ค. 2555

ตลาดกังวลหุ้นไอพีโอเทรดวันแรกราคาพุ่งแรง วิเคราะห์หาสาเหตุ เตือนนักลงทุนต้องใช้ความระมัดระวัง ยันยังไม่เปลี่ยนเกณฑ์ราคาขึ้นลงตอนนี้
นายศักรินทร์ ร่วมรังษี ผู้ช่วยผู้จัดการสายงานกฎหมาย ตลาดหลักทรัพย์แห่งประเทศไทย (ตลท.) เปิดเผยว่า ตลาดหลักทรัพย์เริ่มกังวลเรื่องราคาหุ้นที่เข้าซื้อขายในตลาดหลักทรัพย์และตลาดหลักทรัพย์ เอ็ม เอ ไอ ในวันแรก ที่ราคาปรับขึ้นสูงจากราคาเสนอขายประชาชนครั้งแรก (ไอพีโอ) มาก บางตัวให้สูงถึง 200% ซึ่งตลาดอยู่ระหว่างวิเคราะห์ว่าสาเหตุเกิดจากอะไร เช่น การตั้งราคาขายหุ้นที่ต่ำเกินไป หรือที่ผู้ลงทุนมีการแห่ซื้อกันเป็นจำนวนมาก ซึ่งขณะนี้เป็นเพียงการหารือยังไม่ได้คุยกันอย่างเป็นทางการ ยังไม่มีแนวคิดและยังไม่ได้คิดไกลไปถึงการที่ปรับเกณฑ์ราคาซิลลิง หรือฟลอร์ ซึ่งปัจจุบันหุ้นเข้าใหม่ ราคาหุ้นปรับตัวเพิ่มขึ้นสูงสุดและปรับตัวลงต่ำสุดไม่เกิน 200% ของราคาไอพีโอ
ทั้งนี้ ปกติการเวลา ตลท.จะออกเกณฑ์อะไร จะเปิดรับฟังความเห็นจากผู้เกี่ยวข้องทุกส่วน เพื่อให้กฎและกติกาได้ข้อสรุปพอดีและไม่ต้องขอความเห็นชอบจากสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) แต่ที่ผ่านมาก็จะเสนอให้รับทราบตลอด เพราะ ก.ล.ต. มองภาพกว้างและมีข้อเสนอแนะที่ดี
ด้านนายสุภกิจ เจียรประดิษฐ์กุล ผู้ช่วยผู้จัดการ สายงานตรวจสอบตลาดหลักทรัพย์ กล่าวว่า ไม่สามารถให้ความเห็นใดๆ ไม่ว่าจะเป็นเกณฑ์การขึ้นลงของราคาวันแรกที่กำหนด 200% จะปรับลดลงหรือไม่ หรือการกำหนดราคาเสนอขายหุ้นไอพีโอ ที่มองกันว่าให้ส่วนลดมากเกินไป ซึ่งนักลงทุนต้องใช้ความระมัดระวังในการลงทุน เนื่องจากราคาหุ้นไอพีโอปรับตัวขึ้นแรง เป็นไปตามกระแสความคาดหวังที่ทำให้เกิดความต้องการสูง และภาวะตลาดหุ้นที่เอื้อต่อการเก็งกำไร